郭家洲
作者：陳造
朝代：宋

paragraphs: 携兒上絕岸，微徑步蒙密。
人稀鳥烏樂，老屋幾百室。
荒凉郭家洲，籬落映殘日。
問俗得周旋，譍門頗倉卒。
興衰今昔殊，郭姓尚十七。
鄰里闕鹽茗，翁姬僅盥櫛。
共說頻歲歉，平陸江浪沒。
場圃或潭洞，椽栱行螾蛭。
去秋微收爾，樵採取黔突。
接耳多樂郊，一去恐兩失。
吾邦有杜母，撫我不待乞。
蠲租桑柘在，休役孫子佚。
意使流殍無，寧後倉廥實。
官今潯陽來，吏師那容失。
書紳拜此賜，知我佐郡紱。
古來裨肉食，多自蒭蕘出。
必若窮吏道，孰先究民疾。
剝膚快目前，吾固笑無術。